Matkustaja kyllästyi odottamaan korvauksia lentoyhtiöltä ja ryhtyi toimiin.

Naismatkustaja taisteli oikeuksistaan

Jotkut lentoyhtiöt jättävät tarkoituksella matkustajien korvaukset maksamatta tavoitteenaan väsyttää asiakas ja jättää korvaukset kokonaan maksamatta. Tämä toimii useimpien matkustajien kohdalla, mutta omista oikeuksistaan hyvin perillä olevat matkustajat eivät jää nuolemaan näppejään.

Näin kävi myös saksalaisnaisen kohdalla, joka kyllästyi odottamaan korvauksia lomalentoyhtiö Thomas Cook Airlinesilta. Naisen lento Itävallasta Karibialle myöhästyi 22 tuntia teknisen vian vuoksi, ja Euroopan komission matkustajan oikeuksia koskevien määräysten mukaan lentoyhtiön tuli maksaa naiselle 600 euron edestä korvauksia.

Neljä vuotta tapauksen jälkeen naismatkustaja ei ollut edelleenkään saanut korvauksia, minkä vuoksi hän vei tapauksensa Itävallan oikeuden käsiteltäväksi, kertoo uutissivusto NBC.

Koska matkustajalla oli takanaan Euroopan komission päätös asiasta, päätti oikeus ottaa kovat keinot käyttöön: se ilmoitti Salzburgin lentoasemalle, että heillä oli oikeus estää Thomas Cookin sisaryhtiö Condorin konetta nousemasta ilmaan, kunnes maksut oli maksettu.

Yhtiö ei kuitenkaan halunnut seisottaa kymmenien miljoonien eurojen arvoista konetta lentoasemalla 600 euron suuruisen korvauksen vuoksi, ja maksoi rahat kuultuaan asiasta huhtikuun alussa.

– Kun kuulimme asiasta, maksoimme korvaukset välittömästi. Olemme hyvin pahoillamme viivästyksestä, sanoo Condor-lentoyhtiön edustaja Johannes Winter.

>>Lue myös: Peruuntuiko lentosi? Toimi näin!

Lähde: NBC

Kuva: Flickr / Gerard van der Schaaf